Сарочына багацце
*Віктар Гардзей*

Ранкам на сасне высокай

Выхвалялася сарока:

— Я багацця многа маю —

Розны скарб даўно збіраю.

У гняздзе ёсць бранзалетка

I сярэбраная кветка.

Ёсць тры лыжкі, ёсць іголкі,

Ёсць бліскучыя асколкі

Ад былой хрустальнай вазы,

Нават ёсць і два алмазы,

Вунь блішчаць яны на сонцы

У гняздзе на самым донцы.

Тут з-за бору хмар нагнала —

I алмазаў тых не стала.

Выхваляка анямела,

Бо, відаць, не зразумела,

Што ў гняздо яе з галінкі

Проста ўпалі дзве расінкі.